《题赵仲穆彦徵画马》
元代·钱用壬

吴兴画马名天下，文采风流美无价。
子孙两世皆绝奇，笔意经营亦相亚。
分明双马如双龙，玉花对立连钱鬃。
圉人缓辔不敢鞚，矫矫似欲鸣长风。
却想当年落笔时，省郎侍彩初来归。
深庭花落白昼静，红门草绿春风微。
回首光阴既非昔，老者已逝难再得。
中原武骑更驰奔，展卷令人三叹息。

作者简介：钱用壬(生卒年不详)字成夫，安徽省广德人。元末南榜进士，授翰林编修。